b'\n_START_ARTICLE_\nMakkaratalo\n_START_SECTION_\nHistoria\n_START_PARAGRAPH_\nViljo Revell ja Heikki Castr\xc3\xa9n suunnittelivat 1960-luvun alussa korttelin levyisen City Center -uudisrakennuksen Aleksanterinkadulta Kaivokadulle ulottuvalle tontille. Tontteja yhdist\xc3\xa4m\xc3\xa4ll\xc3\xa4 saatiin lopulta muodostettua noin puolet alkuper\xc3\xa4isen suunnitelman kokoisesta tontista. Rakennuttajina toimivat Julius Tallberg Oy ja Suomen valtio. Talossa oli tavallista enemm\xc3\xa4n liiketilaa: kaksi maanp\xc3\xa4\xc3\xa4llist\xc3\xa4 kerrosta ja yksi maanalainen kerros. Ajorampit johtivat kolmannen kerroksen pys\xc3\xa4k\xc3\xb6intitasolle, jota kiersi \xe2\x80\x9dMakkara\xe2\x80\x9d-lempinimen saanut uloke.\n_START_SECTION_\nMakkaratalon uudistus\n_START_PARAGRAPH_\nKev\xc3\xa4\xc3\xa4ll\xc3\xa4 2005 Sponda osti Makkarataloon liittyv\xc3\xa4n Kaivokatu 8:n v\xc3\xa4hemmist\xc3\xb6osuudet (19,3\xc2\xa0%) ja omistaa Makkaratalon kokonaan (n. 32\xc2\xa0000 m\xc2\xb2). Myyjin\xc3\xa4 olivat Polar Kiinteist\xc3\xb6t Oyj, Tasavalta Myym\xc3\xa4l\xc3\xa4t Oy ja Osuusmeijerien El\xc3\xa4kekassa._NEWLINE_Makkaratalo nousi vuonna 2004 otsikoihin, kun sen omistaja sijoitusyhti\xc3\xb6 Sponda ilmoitti haluavansa uudistaa talon ulkon\xc3\xa4k\xc3\xb6\xc3\xa4 perusteellisesti. T\xc3\xa4ss\xc3\xa4 yhteydess\xc3\xa4 my\xc3\xb6s \xe2\x80\x9dmakkara\xe2\x80\x9d olisi poistettu. Lokakuussa 2005 Helsingin kaupunginvaltuusto p\xc3\xa4\xc3\xa4tti, ett\xc3\xa4 Keskuskadulta Makkaratalon kolmannen kerroksen pys\xc3\xa4k\xc3\xb6intialueelle johtavat ajorampit saa purkaa, kun Keskuskatu muutetaan k\xc3\xa4velykaduksi, mutta muilta osin rakennus ja my\xc3\xb6s sen \xe2\x80\x9dmakkara\xe2\x80\x9d suojellaan._NEWLINE_Vuonna 2006 aloitettiin Makkaratalon laajennus- ja uudistusty\xc3\xb6t, joiden suunniteltiin valmistuvan vuonna 2012. K\xc3\xa4velykaduksi muuttuvan Keskuskadun autoliikenne siirrettiin maan alle rakennettaviin tunneleihin ja purettavien ajoramppien tilalle tuli lasinen julkisivu. Kauppakeskuksen sis\xc3\xa4lle rakennettiin kaikki kerrokset l\xc3\xa4p\xc3\xa4isev\xc3\xa4 suuri aukko, atrium, jonka kautta valo p\xc3\xa4\xc3\xa4see lasikatolta kellarikerroksiin asti. Uudessa kauppakeskuksessa on tilat noin sadalle liikkeelle._NEWLINE_Taantuman takia t\xc3\xb6iden aloitus lykk\xc3\xa4\xc3\xa4ntyi ja vuonna 2006 alkanut monivaiheinen remontti valmistui vasta kev\xc3\xa4\xc3\xa4ll\xc3\xa4 2013.\n_START_SECTION_\nKritiikki\n_START_PARAGRAPH_\nOsa aikalaisista piti Makkaratalon autoliikennett\xc3\xa4 korostavaa luonnetta vanhan eurooppalaisen kaupungin keskustaan sopimattomana, ja rakennuksen sopimattomuus rautatieaseman ymp\xc3\xa4rist\xc3\xb6n rakennuskantaan her\xc3\xa4tti voimakkaita mielipiteit\xc3\xa4. Rakennus onkin voittanut lukuisia kilpailuja kaupungin rumimmasta rakennuksesta. Nykyisin Makkaratalo on nostettu symboloimaan vanhan kaupunkimilj\xc3\xb6\xc3\xb6n h\xc3\xa4vitysaaltoa 1960\xe2\x80\x931970-luvuilla. Sen edustamaa tyylisuuntaa on sanottu betonibrutalismiksi. Julkisuudessa on esitetty my\xc3\xb6s puheenvuoroja, joissa rakennusta on pidetty rumana ja sanottu, ett\xc3\xa4 se voidaan vaikka purkaa. Museoviraston entinen p\xc3\xa4\xc3\xa4johtaja Henrik Lilius on sit\xc3\xa4 mielt\xc3\xa4, ett\xc3\xa4 koko Makkaratalo on mittakaavavirhe._NEWLINE_Helsingin kaupunginmuseon mukaan "Makkaratalo heijastaa 1960-luvun suunnitteluideologiaa, uskoa moderniin ja autoistumiseen varautuvaa ja nykyaikaiseksi pyrkiv\xc3\xa4\xc3\xa4 Helsinki\xc3\xa4. Rakennuksella on eitt\xc3\xa4m\xc3\xa4tt\xc3\xa4 historiallista arvoa osana Helsingin rakentamisen ja kaavoituksen historiaa. Viljo Revellin tuotannossa sill\xc3\xa4 on my\xc3\xb6s keskeinen asema. Makkaratalo on kaupunkilaisen n\xc3\xa4k\xc3\xb6kulmasta arjen eletty\xc3\xa4 ymp\xc3\xa4rist\xc3\xb6\xc3\xa4. Siit\xc3\xa4 on tullut Helsingin kaupunkikuvan olennainen osa ja osa kaupunkilaisten kollektiivista muistia."\n_START_SECTION_\nMakkaratalo populaarikulttuurissa\n_START_PARAGRAPH_\nMakkaratalo esiintyy Tapio Suomisen elokuvan T\xc3\xa4\xc3\xa4lt\xc3\xa4 tullaan el\xc3\xa4m\xc3\xa4 loppukohtauksessa. Makkaratalon ja viereisen Asematunnelin rakennusmonttu n\xc3\xa4hd\xc3\xa4\xc3\xa4n Risto Jarvan elokuvassa Onnenpeli vuodelta 1965.'